Die Krieketwêreldbeker 2007 (Engels: 2007 Cricket World Cup), amptelik bekend as die IKR Krieketwêreldbeker 2007, het van 13 Maart tot en met 28 April 2007 in Wes-Indië plaasgevind. Dit was die negende krieketwêreldbeker in internasionale eendagkrieket (EDI) wat deur die Internasionale Krieketraad (IKR) aangebied is en die eerste in die Amerikas. 16 nasionale krieketspanne het aan die Krieketwêreldbeker 2007 deelgeneem, meer as by enige ander krieketwêreldbeker, en 51 wedstryde is gespeel, drie minder as tydens die vorige Krieketwêreldbeker 2003 (ondanks twee bykomende deelnemende spanne). Die spanne is in vier groepe van vier spanne elk verdeel, waarvan elke span een keer teen al die ander spanne van die groep gespeel het. Die boonste twee spanne van elke groep het hierna vir die Super Agt gekwalifiseer, waarvan weer die boonste vier spanne vir die halfeindrondte gekwalifiseer het. Elke wedstryd het uit 50 boulbeurte per span bestaan. Die verdedigende kampioen Australië wen op 28 April met 53 lopies teen Sri Lanka op die Kensington-ovaal in Barbados, hulle het sodoende hul vierde titel ingepalm en ’n driekuns behaal, die enigste land wat dit tot dusver bereik het.